''Omusujja gw'ensiri bwe bumu ku bulwadde obusinga okutta abaana abali wansi w'emyaka etaano mu ggwanga era tuli basanyufu okulaba nga waliwo eddagala erigutangira wadde likyayita mu kugezesebwa okusobola okutuuka ku mitendera egisinga,'' bw'atyo minisita w'eggwanga ow'ebyobulamu Sarah Opendi bw'agamba.
Opendi annyonyola nti waliwo ensi satu okugema kw'omusujja guno gye kugenda okutandikira okuli; Kenya, Malawi ne Ghana. Era eddagala bwe linaayisibwaUganda ejja kwegata ku nsi ezo okulwanyisa omusujja guno.
Eyeebuuzibwako ku by'okugema abaana, Dr Pionah Atuhebwa mu kitongole kya PATH agamba nti eby'okugema byakutwala emyaka esatu era kati bali ku mutendera gwa kutema mpenda ku ngeri gye bayinza okuwa abaana eddagala mu malwaliro.
Dr. Atuhebwa anyonyola nti eddagala lino liri mu ddoozi nnya. Esooka omwana agifuna okuva ku myezi etaano okutuuka n'omusanvu.
Eyookubiri n'agifuna oluvannyuma lw'omwezi gumu okuva lwe yafuna esooka n'eyookusatu n'agifuna oluvannyuma lw'omwezi gumu okuva lwe yafuna ey'okubiri.
Ey'okuna (booster doozi) , omwana agifunira ku myezi 15 era ng'eyamba okwongera ku maanyi mu ddagala eriri mu mubiri erya doozi essatu kuba liba likendeede amaanyi ekyongera okugumya obwerinzi bw'omubiri gw'omwana.
Eddagala lino liwa omwana obukuumi obw'ekiseera era bw'amalayo doozi zonna kiyambako mu kukendeeza ku mikisa gy'okulumbibwa omusujja guno mu baana abali wansi w'emyaka etaano.
Eddagala lino ligenda kuba lya mpiso era nga likubibwa ku bisambi.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn